Document ID: 32014R0439

KOMISIJAS ĪSTENOŠANAS REGULA (ES) Nr. 439/2014
(2014. gada 29. aprīlis),
ar kuru attiecībā uz raksturlielumu definīcijām un datu nosūtīšanas tehnisko formātu groza Regulu (EK) Nr. 250/2009, ar ko īsteno Eiropas Parlamenta un Padomes Regulu (EK) Nr. 295/2008 par uzņēmējdarbības strukturālo statistiku
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 11. marta Regulu (EK) Nr. 295/2008 par uzņēmējdarbības strukturālo statistiku (1) un jo īpaši tās 11. panta 1. punkta a) un c) apakšpunktu,
tā kā:
(1)
Ar Regulu (EK) Nr. 295/2008 ir izveidota vienota sistēma, lai vāktu, nosūtītu un novērtētu Eiropas statistiku par uzņēmumu struktūru, darbību, konkurētspēju un darbības sekmēm Savienībā.
(2)
Komisijas Regulā (EK) Nr. 250/2009 (2) tika noteiktas raksturlielumu definīcijas un datu nosūtīšanas tehniskais formāts.
(3)
Lai apmierinātu pieprasījumu pēc arvien vairāk starptautiski salīdzināmiem rezultātiem, īpaši statistikā par uzņēmējdarbību, jānosaka to uzņēmumu demogrāfijas raksturlielumu definīcijas, kuros nodarbināts vismaz viens darbinieks. Šīs definīcijas būtu jāpievieno Regulas (EK) Nr. 250/2009 I pielikumam. Tāpēc būtu attiecīgi jāatjaunina datu nosūtīšanas tehniskais formāts, kas noteikts Regulas (EK) Nr. 250/2009 II pielikumā, tostarp datu kopu identifikatoru saraksts, mainīgo lielumu sērijas un saraksts.
(4)
Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 250/2009 I un II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama dalībvalstīs saskaņā ar Līgumiem.
Briselē, 2014. gada 29. aprīlī

Labels: 4
19
7
9
12